Diari Oficial de la Generalitat Valenciana


Sumari del DOGV 9921, del 23-08-2024 (2024/8446)

RESOLUCIÓ de 9 d'agost de 2024, de la Conselleria d’Educació, Cultura, Universitats i Ocupació, per la qual es convoca la sol·licitud d’assignacions econòmiques extraordinàries per a la conversió d’aules en espais tecnològics als centres docents de titularitat pública de la Conselleria d’Educació, Cultura, Universitats i Ocupació, dins del Pla de recuperació, transformació i resiliència finançat per la Unió Europea - NextGenerationEU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9921

Data del DOGV
:   23-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8446

CVE
:   IXBY-X-5297-2098

Data del document
:   09-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * centre d'ensenyament
    * ensenyament tècnic

El Pla per a la Formació Professional, el creixement econòmic i social, i l’ocupabilitat, derivat de l’Agenda 2030 i els Objectius de Desenvolupament Sostenible, que el Govern d’Espanya ha assumit i que impulsa el Ministeri d’Educació i Formació Professional, incorpora els plantejaments de comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: "Treballar junts per a reforçar el capital humà, l’ocupabilitat i la competitivitat"; de recomanacions del Parlament Europeu i del Consell de la Unió Europea en matèria de Formació Professional, i de competències clau per a l’aprenentatge permanent.

Amb la finalitat de complir amb l’objectiu del Pla de Formació Professional, el Ministeri d’Educació i Formació Professional ha definit actuacions de caràcter estratègic a què s’assignen recursos com ara la conversió d’aules en espais de tecnologia aplicada.

De conformitat amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, seran subvencionables, a partir de l’1 de febrer de 2020, les mesures dels plans de recuperació i resiliència, els quals han de ser compatibles amb els reptes i les prioritats pertinents de cada país determinats en el marc del Semestre Europeu.

El reglament establix les mesures d’informació, comunicació i publicitat, i, en particular, indica que els preceptors de fons de la Unió han de fer menció de l’origen del finançament i vetlar per donar-li visibilitat, incloent-hi l’emblema de la Unió i una declaració de finançament adequada que indique “finançat per la Unió Europea – NextGenerationEU”.

Fruit d’este pla; de l’acord del Consell de Ministres de 3 de maig de 2023, i de la Resolució de 21 de juny de 2023, de la Secretaria General de Formació Professional, per la qual es publica l’acord de la Conferència Sectorial d’Educació, de 7 de juny de 2023, pel qual es va aprovar la proposta de distribució territorial i els criteris de repartiment dels crèdits gestionats per comunitats autònomes en el marc del component 20, “Pla estratègic d’impuls de la Formació Professional”, del Pla de recuperació, transformació i resiliència, la Conselleria d’Educació, Cultura i Esport, en l’exercici pressupostari 2023 (BOE núm. 157, de 3 de juliol de 2023), ha rebut crèdit per import de 2.145.000,00 € per a la conversió d’aules en espais de tecnologia aplicada que s’aproximen a entorns de treball, amb la incorporació de recursos propis de cada sector productiu, mitjançant simuladors i altres elements tecnològics.

Este crèdit s’inclou en el subprojecte C20.I02P.P02 “Conversió d’aules en espais de tecnologia aplicada”, la fita definida del qual per a este exercici econòmic és la de convertir un total de 304 aules; amb l’objectiu final per al conjunt de l’actuació de convertir, per al Q4 de l’any 2024, un total de 640 aules.

La Formació Professional, que en l’últim període s’ha presentat com un dels àmbits estratègics de les polítiques d’esta Conselleria, ha demostrat la seua capacitat d’incorporar la innovació amb l’agilitat que requerixen els sectors productius i, al mateix temps, comptar amb el suport d’estos últims. Per això, la Formació Professional també es manifesta ara amb una rellevància essencial com a un dels motors del creixement econòmic i social després de la crisi.

Així mateix, el Pla valencià d’impuls i millora de la Formació Professional té com a objectiu principal impulsar i millorar el nivell de competències del conjunt de la ciutadania, per mitjà d’un model flexible que afavorisca la cohesió social i que impulse noves capacitats professionals relacionades amb les necessitats dels sectors productius. A més, incentiva un sistema d’avaluació de la formació i de millora de la qualitat de la Formació Professional.

Estos objectius, marcats per les organitzacions i institucions, obliguen a implantar un model de gestió de l’educació en la Formació Professional des d’una òptica diferent de l’actual: un model que facilite la integració de tota la Formació Professional i que permeta que qualsevol ciutadà es forme al llarg de la vida; que tinga com a objectiu fonamental l’adquisició de competències d’una manera àgil, i que estes estiguen relacionades amb les necessitats dels sectors productius. Un model que, a més, faça possible el seguiment de la qualitat dels resultats.

En este sentit, i tenint en compte les recomanacions dels organismes internacionals, la implantació de metodologies actives relacionades amb les competències adquirides en els processos d’aprenentatge es considera estratègica per a aconseguir estos objectius. Les societats occidentals estan canviant i això també comporta el canvi en les metodologies d’aprenentatge de la Formació Professional.

A la Comunitat Valenciana, la creativitat, la innovació aplicada i la cultura emprenedora són factors diferenciadors dins del territori nacional i imprimixen unes característiques a les economies comarcals que dinamitzen el territori de manera segura i amb perspectives de futur, sobretot en territoris allunyats de les grans urbs.

En conseqüència, en esta resolució es convoca la sol·licitud de finançament extraordinari amb la finalitat de millorar els recursos dels centres perquè estos desenvolupen la conversió d’aules en espais tecnològics.

Vista la proposta de la directora general de Formació Professional, i en exercici de les atribucions que li conferix el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

RESOLC

*Primer. Objecte i àmbit d’aplicació*

Convocar el procediment de sol·licitud d’assignacions econòmiques als centres docents de titularitat pública de la Conselleria d’Educació, Cultura, Universitats i Ocupació que impartixen Formació Professional a la Comunitat Valenciana, les quals estan destinades a donar suport al desenvolupament de la conversió d’aules en espais tecnològics.

*Segon. Finançament*

El finançament de les quantitats assignades als centres públics, amb caràcter de gasto extraordinari de funcionament, s’abonarà a càrrec del capítol 2 de l’aplicació pressupostària K32866887.422M00 del pressupost de la Generalitat Valenciana de l’any 2024, per un import global màxim de 2.145.000,00 euros, el total del qual es destinarà a esta convocatòria.

*Tercer. Objectius*

1. Donar suport a la conversió d’aules en espais que s’aproximen a entorns de treball, amb la incorporació de recursos propis de cada sector productiu, mitjançant simuladors i altres elements tecnològics.

2. Implantar el treball per mitjà de metodologies actives com a element pedagògic en els cicles de Formació Professional.

3. Fomentar la innovació, la cultura emprenedora, la creativitat i la digitalització en tots els centres que impartixen Formació Professional del Sistema Educatiu.

4. Acostar els alumnes que cursen Formació Professional a la innovació i l’emprenedoria en l’entorn dels centres d’ensenyança.

*Quart. Termini i lloc de presentació de les sol·licituds*

1. El centre públic que vullga acollir-se a esta resolució ha de formalitzar la sol·licitud mitjançant el formulari disponible en:

<https://ceice.gva.es/va/web/formacion-profesional/innovatec>

2. La sol·licitud l’ha de formalitzar la persona que ostente la representació legal del centre.

3. El termini de presentació de sol·licituds serà de 15 dies hàbils a partir de l’endemà de la publicació d’esta resolució en el *Diari Oficial de la Generalitat Valenciana*.

*Quint. Òrgan instructor*

La Direcció General de Formació Professional serà l’òrgan instructor d’este procediment.

*Sext.Procediment de dotació*

1. Per a efectuar el procediment de dotació, s’atendrà la sol·licitud que el centre realitze en la plataforma telemàtica mencionada anteriorment.

2. Només es consideraran com a centres sol·licitants, i podran ser seleccionats, els que hagen presentat la sol·licitud completa i l’hagen omplit correctament en els terminis i la forma establits, i s’ordenaran segons els criteris de baremació següents:

*a*. Projecte d’aula on es descriga l’ús planificat per al nou espai que es cree: fins a 20 punts. (El projecte s’ha d’adjuntar per mitjà de l’enllaç que es facilita en el formulari).

*b*. Haver completat la formació en metodologies actives mitjançant els programes pilot duts a terme durant els cursos 2020, 2021 i 2022 en el marc del programa d’Innovatec: fins a 15 punts. (Revisió d’ofici).

*c*. Trobar-se cursant la formació en metodologies actives durant el curs 2023-2024 dins del programa d’Innovatec: fins a 10 punts. (Revisió d’ofici).

*d*. Comptar amb professorat format o que estiga realitzant la formació en metodologies actives per mitjà de qualsevol organisme de formació: fins a 5 punts. Es puntuarà amb 1 punt cada certificat, però un mateix professor no podrà acumular més d’un punt. (S’ha d’adjuntar el certificat de la formació, però este apartat no serà acumulable amb els criteris 2.*b*  i 2.*c*).

*e*. Per tractar-se d’un centre inclòs en la Xarxa d’Instituts d’Excel·lència de Formació Professional de la Comunitat Valenciana: fins a 3 punts. (Revisió d’ofici).

*f*. Per cada família professional activa al centre: fins a 3 punts. (Revisió d’ofici).

3. L’òrgan instructor verificarà que s’han atés els requisits establits en la resolució. En cas contrari, la sol·licitud quedarà exclosa de manera definitiva.

4. Les sol·licituds s’ordenaran per puntuació i tindran preferència els centres que no disposen de cap aula de tecnologia aplicada. Una vegada assignada l’aula a estos centres, la resta d’aules s’assignaran als centres que ja tinguen una aula tecnològica aplicant els mateixos barems que s’han indicat en el punt 2 del resolc sext.

Els empats es dirimiran atenent el nombre més gran d’alumnat que curse ensenyances de Formació Professional al centre.

5. L’assignació a cada centre seleccionat és de 55.000 euros, la qual cosa suposa un màxim de 39 aules, atés el crèdit disponible.

*Sèptim. Inversió de la dotació*

1. El termini d’execució de les accions finalitza el 31 de desembre de 2024.

2. Els gastos elegibles són els següents:

*a*) Gastos relatius a la formació metodològica del personal que utilitzarà les aules, amb un màxim d’un 20 % del mòdul econòmic de 55.000 € per aula.

*b*) Gastos relacionats amb la informació i difusió de l’actuació.

*c*) Gastos d’obres d’adaptació i connectivitat que garantisquen que els nous espais creats disposen dels aspectes següents:

– Han d’estar connectats amb banda ampla ultraràpida, WIFI i fibra òptica.

– Han d’admetre la possibilitat de realitzar l’intercanvi entre escenaris virtuals i presencials, i de qualsevol altra modalitat.

– Han de tindre les condicions acústiques i d’il·luminació adequades.

– Han de disposar de mobiliari per zones de treball i disseny *Wall?Art*.

– Han de disposar d’una anàlisi tecnològica que permeta conéixer les tecnologies prèvies amb què compta el centre, tant pel que fa al maquinari com a les ferramentes de programari, per a validar-ne la integració en el nou espai que s’ha creat.

– Han d’oferir espais escalables i configurables en funció de les necessitats temporals. Seran espais que s’afegiran per a adaptar-se a les necessitats que puguen sorgir en cada moment.

*d*) Gastos d’equipament, com per exemple:

– Elements digitals de presentació de la informació.

– Pantalla tàctil.

– Projector d’alta qualitat.

– Pissarra col·laborativa que permeta al docent escriure i compartir continguts de manera remota i presencial.

– Càmeres d’alta definició en estríming, que garantisquen la transmissió constant de la imatge del professor.

– Sistema de micròfons direccionals i sonorització adaptada a les característiques de l’aula.

– Plataformes de col·laboració intercentres i entre comunitats/ciutats.

– Impressores 3D: escaneig i fabricació.

– Sistema de realitat virtual immersiva.

– Realitat mixta/virtual.

– Sistemes hologràfics.

– Sistemes d’intel·ligència artificial aplicada.

– Equips informàtics d’elevades prestacions adaptats específicament a les

tecnologies de l’aula (com a màxim, dos per aula).

*e*) Qualsevol altre gasto directe en béns i servicis en funció de les especialitats i famílies professionals que es puguen vincular indubtablement amb l’actuació.

Per a garantir el compliment del principi DNSH, i de conformitat amb l’apartat 8 del component 20:

“Els equips d’IT han de complir amb els requisits relacionats amb l’energia establits d’acord amb la Directiva 2009/125/EC, per a servidors i emmagatzematge de dades, o computadores i servidors de computadores o pantalles electròniques.

En estes adquisicions s’activaran mesures per a assegurar la compra dels equips energèticament eficients, que siguen absolutament respectuosos amb el Codi de Conducta per a les TIC de la Comissió Europea, i es prendran mesures perquè augmente la durabilitat, la possibilitat de reparació, d’actualització i de reutilització dels productes, dels aparells elèctrics i electrònics implantats. Els equips utilitzats no contindran les substàncies restringides enumerades en l’annex II de la Directiva 2011/65/UE, excepte quan els valors de concentració en pes d’estes substàncies en materials homogenis no superen els límits màxims enumerats en l’annex citat. Al final de la seua vida útil, els equips se sotmetran a una preparació per a operacions de reutilització, recuperació o reciclatge, o un tractament adequat, inclosa l’eliminació de tots els fluids i un tractament selectiu d’acord amb l’annex VII de la Directiva 2012/19/UE.”

*Octau. Resolució definitiva de la convocatòria*

1. El termini màxim per a resoldre esta convocatòria és de quatre mesos des de la data d’efectes. Una vegada vençut el termini sense que s’haja notificat una resolució expressa, els centres interessats hauran de considerar desestimada la seua sol·licitud.

2. A l’efecte de notificacions, la resolució definitiva de la selecció es publicarà en el *Diari Oficial de la Generalitat Valenciana*.

3. La resolució definitiva contindrà la llista de centres docents ordenats segons la puntuació obtinguda i les quanties assignades, així com les sol·licituds excloses.

*Nové. Percepció de les dotacions econòmiques*

L’entrega de l’assignació econòmica s’efectuarà, una vegada concedida, per transferència bancària al centre docent per mitjà d’orde de pagament en ferm, a proposta de la Conselleria d’Educació, Cultura, Universitats i Ocupació, a càrrec del pressupost anual de l’exercici 2024.

*Dècim. Justificació*

1. Atés el caràcter de sobredotació per gasto extraordinari de funcionament, el centre docent especificarà els ingressos i gastos que es produïsquen per raó d’esta convocatòria en els documents de control de l’activitat econòmica.

Els centres adjuntaran la justificació de l’import de l’assignació econòmica concedida al balanç anual que han d’efectuar, d’acord amb el que es disposa en l’Orde de 18 de maig de 1995, de la Conselleria d’Educació, Cultura i Esport (DOGV núm. 2526, de 09.06.1995).

2. El centre guardarà les factures o els documents de valor probatori equivalent amb validesa en el tràfic jurídic mercantil o amb eficàcia administrativa dels gastos efectuats, per a posteriors comprovacions de la inversió amb data límit de 31 de desembre de 2024.

3. Tant la dotació percebuda pel centre com els gastos a càrrec seu s’inscriuran tan prompte com siga possible, des de la data d’efectes, en els apartats corresponents de la gestió econòmica en ITACA i fins al 31 de desembre de 2024.

4. Els gastos s’inscriuran, des de la data d’efectes, en el subcompte justificatiu específic amb codi 22602XNINN, dins de la gestió econòmica d’ITACA per a comptabilitzar els gastos del programa per al qual es concedix l’assignació econòmica.

5. El centre ha d’invertir al fi previst el total de la quantitat econòmica que s’hi assigne. En cas que el centre dispose d’un romanent després d’abonar totes les factures (gastos) corresponents al programa per al qual es percep la dotació econòmica, es procedirà a reintegrar-lo a la Generalitat.

6. La remissió de la documentació comptable justificativa s’ha de realitzar fins al 31 de gener de 2025, mitjançant el procediment que establisca per instrucció la Direcció General de Formació Professional i Ensenyances de Règim Especial.

7. Així mateix, fins al 31 de gener de 2025, el centre ha de remetre una memòria amb la llista del material adquirit i una breu explicació de la finalitat i les activitats a les quals s’ha destinat la dotació. La memòria ha de contindre un certificat que demostre que ha sigut presentada al consell escolar i al claustre de professors.

8. La memòria i la correcta inversió de la dotació es podran tindre en compte en la baremació dels centres en futures actuacions que la conselleria competent en matèria d’educació programe.

9. Els centres han de posar en un lloc visible la placa publicitària que reben de la Direcció General de Formació Professional i Ensenyances de Règim Especial, que indicarà que es tracta de l’actuació “Conversió d’aules en espais de tecnologia aplicada”, finançada pel Ministeri d’Educació i Formació Professional en el marc del Pla de modernització de la Formació Professional, dins del PRTR mitjançant els fons de la Unió Europea – NextGenerationEU.

*Onzé. Reconeixement per al professorat coordinador de l’aula tecnològica.*

D’acord amb el que es preveu en l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives, i en coordinació amb la Direcció General d’Innovació i Inclusió Educativa, s’acreditarà d’acord amb els criteris següents:

– Actuació com a coordinador de la creació o el manteniment de l’aula tecnològica, per un total de 30 hores com a activitat d’investigació i innovació educativa (punt 1.*g*, article 1).

*Dotzé. Delegació de competències.*

Es delega en la persona titular de la Direcció General de Formació Professional la facultat de resoldre la convocatòria i concedir les assignacions econòmiques als centres docents seleccionats, i se l’autoritza a adoptar les mesures oportunes per al compliment i l’aplicació d’esta resolució, així com per a resoldre i notificar totes les incidències que es plantegen en la interpretació i l’execució d’este.

*Tretzé. Efectes*

Esta resolució produirà efectes a partir de l’endemà de ser publicada en el *Diari Oficial de la Generalitat Valenciana*.

*Catorzé. Informació i difusió*

1. La Direcció General de Formació Professional i Ensenyances de Règim Especial durà a terme, en el marc de la seua competència, les accions convenients per a la informació, difusió i visibilitat del programa.

2. Els equips directius dels centres docents de titularitat pública establiran les mesures necessàries perquè esta resolució siga coneguda pels membres de la comunitat educativa.

3. Així mateix, els centres docents designats en la concessió garantiran la visibilitat del finançament de la Unió Europea – NextGenerationEU i seran responsables de garantir que l’alumnat destinatari final de l’espai d’emprenedoria reconega l’origen del finançament de la Unió Europea – NextGenerationEU en el marc del Mecanisme de recuperació i resiliència (MRR).

  

València, 9 d'agost de 2024

José Antonio Rovira Jover

Conseller d'Educació, Cultura, Universitats i Ocupació